[Foto’s] Kalifornië-brande: Dodetal styg skerpFoto: Kent Porter/The Press Democrat via AP Die dodetal van die verwoestende brande in noord- en suid-Kalifornië het tot 21 gestyg. Ken Pimlott, die hoof van Kalifornië se brandweer, het gesê die brande het in totaal 75 676 hektaar veld in dié deelstaat verwoes. Meer as 20 000 mense moes weens die veldbrande uit die gebied ontruim word. Duisende mense het Woensdagaand na hul huise begin terugkeer nadat die ontruimingsbevel in Suid-Kalifornië gelig is. Brandweermanne het teen Woensdagaand beduidende vordering gemaak in hul bestryding teen die veldbrand wat 23 geboue, waaronder huise, in dié omgewing vernietig het. Die veldbrand was teen Woensdagaand 60% geblus nadat dit in Suid-Kalifornië sowat 3 650 hektaar verwoes het. Owerhede hoop om teen Sondag die brand te omring en sodoende te beheer. Intussen het owerhede in Noord-Kalifornië bekend gemaak hulle werk deur lyste van honderde mense wat as vermis aangemeld is tydens die brande. Rob Giordano van die Sonoma-polisie het Woensdagaand gesê daar word nou skuilings op die been gebring vir mense wat moontlik besig is om weer hul weg terug te vind na hul huise. Pres. Donald Trump het Kalifornië Dinsdag as ŉ rampgebied verklaar na aanleiding van die verwoestende brande wat oor agt provinsies gewoed het. Dié verklaring het die federale noodbestuursagentskap (FEMA) toegelaat om addisionele toerusting en hulpbronne aan reddings- en opruimoperasies te voorsien. Maroela Media het vroeër berig teen Dinsdag was daar tien mense dood en ongeveer 100 beseer. Die brand het glo reeds Sondagaand begin. Jerry Brown, die goewerneur van Kalifornië, het ŉ noodtoestand in Napa, Sonoma en Yuba verklaar as gevolg van die verwoestende brande. Volgens berigte woed minstens 14 brande oor agt provinsies. Minstens twee wynplase is tydens die brande verwoes en baie ander het skade gelei. Volgens inwoners is as tot in gebiede naby die Stille Oseaan waargeneem.